Psykiatrien er en del af næste skridt i sygeplejerskernes strejke. I en ny optrapning af konflikten skal Region Nordjylland undvære 38 sygeplejersker, som udtages til strejke. Det kommer blandt andet til at ramme den centrale visitation, ambulatoriet for ADHD i børne- og unge psykiatrien og behandlingen af depression. Det er den sjette udvidelse, siden strejkens start i juni. - Det er desværre umuligt for sygeplejerskerne at strejke, uden at det giver gener og utryghed for patienter og borgere. Her har vi så en gruppe af borgere, som er særligt sårbare. Derfor håber jeg også meget, at vi undgår at nå derhen, siger Grete Christensen, landsformand for Dansk Sygeplejeråd. Rammer forebyggende indsatser På landsplan ser det 173 sygeplejersker, der efter planen udtages fra psykiatrien 21. september. Det seneste udspil rammer særligt borgere, der venter på udredning og behandling, samt forebyggende indsatser. Patienter, der er indlagt i psykiatrien, vil ikke blive ramt. - Vi gør det for at lægge maksimalt pres på arbejdsgivere og politikere, understreger Grete Christensen.

Opsummering:
Dansk Sygeplejeråd varsler mandag endnu en udvidelse af strejken. Denne gælder fra 21. september.